Orazi

Quint Orazi Flac (par latin Quintus Horatius Flaccus; Venose, 65 p.d.C. - Rome, ai 27 di Novembar 8 p.d.C.) al fo un poete di Rome antighe.

Biografie
La prime formazion
Stant che Orazi al è, di ducj i poetis latins, chel che al parave dentri plui autobiografie tai siei viers, de sô vite o vin tantis informazions.

Al nassè tal 65 p.d.C. a Venose, in Lucanie, di un libert, che, no cate che no a jerin siorons, al fasè di dut par fâlu studià cui mestris miôrs: te citât là che al jere nât, po a Rome cun Orbili, l'inomenât gramatic che al sfuarçave i rilêfs a parâ jù la aromai rangide Odissee di Livi Andronîc a sun di stafiladis, a Napoli cul filosof epicureu Siron e ancje a Atene; chi, za compenetrât di elenisim, si metè a lei la liriche greghe arcaiche e a studiâ la filosofie e al cjatà un gnûf amì, Brût, che, daspò vê scurtisât a muart Juli Cesar cui altris conzurâts, al jere daûr a organizâ la vuere cuintri Otavian e Marc Antoni, profitant de ocasion par frecuentâ lessons di filosofie. A Orazi, di salt republican che al jere in chê volte, Cesar e i cesarians no lu convincevin  par nuie, al pensà ben di lâ a combati cun lui te bataie di Filipos, tal 42, fasint di tribun militâr; a forin sdramassâts e, come che al conte propite lui, Orazi salvà la ghirbe dome scjampant vie a gjambis puartaitmi, come che a vevin fat prin di lui Archiloc e Alceu. L'amâr de grande delusion politiche e morâl lu leà ancjemò di plui al epicureisim, che 'nd' veve za supât un grum cuant che al jere in Campanie, là che a filosofavin chei dal circul di Filoden di Gadare; di chel amâr nol rivà mai a disfâsi e difat no lu bandonà mai un ciert abatiment e malincûr, che a vignivin fûr a periodis.

 I incuintris gjovevui a Rome e il sucès 
Finide la vuere civîl, si veve di paiâ chei che le vevin combatude e a Orazi i puartarin vie i bens dal pari, cussì par campâle si metè a fâ il secretari pe cuesture, fin che, vignût amì di Virgili e Vari Rûf, chescj tal 38 p.d.C. lu presentarin a Mecenât, che, conseîr di August, jere il plui influent dai protetôrs di leterâts: cul timp, al fasè tele ancje cun lui, che lu tirà dentri dal so circul leterari (si cjatà tant ben che al vignì il centri di chel zîr di poetis), e po ben dal princip. Aromai avonde ric e sigûr, par vie dai amìs possents, al molà vore, vint miôr avodâsi dut ae poesie e gjoldisi la pâs dal mâs in Sabine che lu veve regalât Mecenât, là che al podeve respirâ la cuiete che no i concedeve la frenetiche e indafarade Rome, ma cence rivâ mai a parâ vie chel so sutîl ma ustinât lancûr. Al continuà a fâ su e jù fin al 8 p.d.C., cuant che di fermâlu a Rome e viodè la muart; al lassà dut ce che al veve a August e al fo infossât dongje di Mecenât.

Il spirt dal poete e il stîl de poesie
Il temperament di Orazi jere in sostance amant de cuiete e solitari: il so ideâl di vite jere chel di un vivi cuiet par jessi seren, seont il pinsîr dai stoics e dai epicureus, che al spartive cun convinciment, e chel che i veve insegnât la sangagnose esperience des vueris civîls. Chest vul dî che al lave daûr di une serenitât di vite che lu faseve suspietâ des passions masse vivarosis che a sconzortin e a scjassin lis dìs dai omps, simpri ducj cjapâts a cirî di otignî chest o chel altri che no a àn invezit di contentâsi di chel che a àn za: lui al veve miôr doprâ la moderazion, che lu parave dai pericui dai fogôrs e i permeteve di gjoldi dai plasês che al veve, invezit di stramudâju in malcuietece cul lâ daûr di altris robis, stant che al è simpri miôr jessi avonde par se stes che no dipindi dal esterni. Sichè tes poesiis al dismuele e al stanze ducj i slançs passionâi (al disè lui di jessi irasci celerem, tamen ut placabilis essem, vadì un che si inrabie a colp, ma dome par po calmâsi), vint miôr (diviers di Catul) une judiziose e ecuilibrade prudence che no la plenece des emozions. Paraltri, stant che al ere un poete, al crodeve di vê di dâ ai altris un model di vite: si sintive di vê propite la responsabilitât di doprâ sintiment e cussì al finive par sfumâ i impits cuntun sutîl velut di ironie o cuntun savôr di pulide malincunie. Cussì la sô poesie, clare e lampide e metude sù cuntune capacitât straordenarie di paronâ i viers e cuntune cure certosine e finissime pai detais (chest jal veve stramandât la formazion elenistiche), par jessi controlade e cui slançs che a lavin simpri di sbris, judiziose e prudente come lui, jere unevore divierse di chê dai poetis lirichis che al cjapave a model, come i fogôs Alceu, Saf e Anacreont, che di lôr al veve supât il gust pal slis e pal colôr ma no la plenece des emozions.

Lis oparis
Orazi al scrivè
 i Epodis, butâts fûr tal 30 p.d.C., cun invetivis personâls, impegn civîl e sugestions elenistichis;
 lis Sataris, publicadis atôr dal 35 p.d.C. e dal 30 p.d.C., là che al metè in esametris, sielzint il metri regolâr che al veve doprât Lucili e no chel miscliç di Varon, lis andis dai omps, ripuartantsi a la sô esperience personâl: cussì al faseve la sô funzion di vuide morâl, instradant chei che a leievin ai usâts valôrs di ecuilibri e prudence;
 lis Odis, plenis d'impegn civîl e ancjemò morâl;
 il Carmen saeculare, scrit tal 17 p.d.C., cuant che August i domandà di butâ jù alc par celebrâ une gnove ete di pâs e grandetât che, al sigurave l'imperadôr, autorevulis profeziis disevin che e sarès scomençade in chê volte;
 lis Epistulis, di gnûf cui cantins des Sataris e cun altris di leterature, chescj soredut in chê ai Pisons, che al à non Ars poetica, vadì Art poetiche.

La figure
Stant a chel che al conte lui, al veve i voi sgarbelôs e al jere scûr di piel, blanc di cjavei ancje cuant che nol jere ancjemò masse vecjo, tarondin e bas.

Bibliografie
 Ettore Paratore, Storia della letteratura latina, Bologne, Sansoni, 1957
 Paolo Fedeli, Storia letteraria di Roma, Napoli, Ferraro, 2004
 Orazi, Le lettere, Milan, Fabbri, 2001

Leams esternis
 Oràzio Flacco, Quinto, treccani.it

Categorie:Poetis romans antîcs
Categorie:Poetis latins